text: Overfaldne brødre fortæller: Det kunne være gået helt galt!
  18 oktober 2015 kl. 12.57
  Maskerede røvere truede med både pistol og kniv. Det kunne have gået meget værre, siger to brødre på 85 og 81 år, der jog hjemme-røvere på flugt.
  
  I hjemmet på Hammer Møllevej ved Vonge, som 85-årige Jens Christian Jørgensen deler med sin lillebror Peter på 81 år og lillesøster Gretha på 77 år, ringede to maskerede hjemmerøvere på døren lørdag aften.
  - Røverne, der var bevæbnet med både pistol og kniv kom dog kun ind i gangen, før vi fik dem smidt ud igen. Så ringede vi 112, og der kom tre politibiler og en ambulance, fortæller Jens Christian Jørgensen.
  Søndag aften var politiet fortsat uden spor af de to røvere.
  De to brødre er lettede og rolige dagen derpå - men det kunne dog være endt helt galt, er de enige om.
  
  